钦定古今图书集成/理学汇编/学行典/第179卷 > 公子伋〈弟寿〉
## 钦定古今图书集成/理学汇编/学行典/第179卷 > 公子伋〈弟寿〉

按《左传》：桓公十六年，卫宣公烝于夷姜，生急子，属诸
右公子。为之娶于齐而美，公取之，生寿及朔，属寿于
左公子。夷姜缢。宣姜与公子朔构急子。公使诸齐，使
盗待诸莘，将杀之。寿子告之，使行，不可，曰：“弃父之命，
恶用子矣。有无父之国则可也。”及行，饮以酒，寿子载
其旌以先，盗杀之。急子至，曰：“我之求也，此何罪，请杀
我乎？”又杀之。

按：《水经注》，莘道城之西北有莘亭。《春秋》桓公十年，卫
宣公使伋使诸齐，令盗待于莘，伋、寿继殒于此亭。县
南有二子庙，犹谓之孝祠庙。

按《新序》：“伋之齐寿窃伋旌以先行，盗杀之。伋至，见寿
之死，痛其代己死，涕泣悲哀，遂载其尸，还其境而自
杀。”